als_Latn dik_Latn azb_Arab
Diçka më pak se dy javë na ndajnë nga dhjetori, dhe ky muaj sjell dhe goditjen e “këmbanave” për një prej lojtarëve më të rëndësishëm të Flamurtarit, qendërmbrojtësin Erion Dushku. 27-vjeçarit i skadon kontrata në muajin dhjetor dhe pavarësisht se ka ende kohë për të rifirmosur dhe për të rënë dakord, afrimi i Tiranës dhe këmbëngulja e donatorit Babasi kanë bërë që në Vlorë të ndihen të kërcënuar, pasi dihen vlerat e lojtarit, i cili ka qenë një titullar i padiskutueshëm te Flamurtari. Ndërkohë, vetë lojtari, në intervistën e tij në “Sport Ekspres”, tregon se do të vendosë në janar për të ardhmen e tij, ndërsa për momentin është totalisht i përqendruar te Flamurtari.
- Erion, një ndeshje me shumë emocionë ndaj Lushnjës, dhe një fitore “me zemër në dorë”. Si e komentoni takimin e fundit?
– Ishte një ndeshje me shumë emocione, por rëndësi pati fitorja. Morëm tre pikë dhe tani kemi mundësinë të jemi më të qetë, edhe pse ende jemi në një zonë jo shumë të mirë në tabelën e klasifikimit. Kemi marrë disa fitore radhazi që kanë ngritur moralin në skuadër, dhe tani shpresojmë të vazhdojmë kështu.
- Përpara keni Vllazninë, ekipin që mundët në ndeshjen hapëse të sezonit
– Luajtëm një tjetër ndeshje në fillim të kampionatit, dhe luajmë një tjetër pas një jave. Gjithçka është ndryshe, por ne po përgatitemi mirë për këtë takim dhe do përpiqemi të bëjmë maksimumin. Shpresoj në një tripikësh kundër Vllaznisë, pasi do të na ndihmonte shumë në të gjitha aspektet. Duhet të kemi vazhdimësi dhe të ruajmë serinë e rezultateve pozitive, në mënyrë që të shpëtojmë njëherë e mirë nga “zona e ftohtë” e tabelës.
- Dhjetori është shumë pranë, dhe në këtë muaj ju skadon kontrata që keni lidhur me Flamurtarin, ndërsa është përfolur shumë rikthimi juaj tek Tirana
– Nga Tirana ka një interesim konkret dhe vetë donatori Ndriçim Babasi më ka telefonuar dhe ka shprehur interesimin e tij për të më patur në ekip, por vetëm kaq, pa hyrë në shifra dhe në detaje të tjera. Tirana është një emër i madh i futbollit shqiptar, megjithatë unë tani jam te Flamurtari dhe dua të bëj më të mirën për aq kohë sa jam këtu.
- Për sa kohë jeni këtu?
– Deri në merkaton e janarit jam te Flamurtari, ndërsa me hapjen e merkatos, ashtu si çdo futbollist tjetër dhe unë do shikoj të gjitha opsionet. Siç e kam theksuar dhe herë të tjera, Flamurtari përbën prioritet, në të kundërt nuk do isha kthyer këtu në gusht. Megjithatë, qëndrimi im është në dorë të klubit dhe të skuadrës dhe në varësi të gjendjes në të cilën do të jetë klubi në janar, do të jetë dhe qëndrimi im. Këtu ndihem si në shtëpinë time dhe qysh në momentin e parë kam përjetuar një atmosferë pozitive, prandaj dhe dua që gjërat të ecin mirë.
- Si e shikoni vazhdimin e kampionatit te Flamurtari dhe si mund të ecë ekipi vlonjat?
– Besoj dhe shpresoj të ecim mirë. Patëm disa probleme të rëndësishme që nuk na lanë të ecnim mirë dhe të bënim maksimumin. Kemi kaluar dëmtime, krizë financiare dhe rezultatesh, megjithatë tani ndihemi të rikthyer dhe rezultatet e fundit e tregojnë këtë. Të njëjtën gjë duhet të bëjmë dhe kundër Vllaznisë. Të hyjmë në fushë me mentalitet fitues dhe të marrim 3 pikët e radhës.
- Po aq pikë ju ndajnë dhe nga zona europiane. Keni “oreks” për këtë?
– Nuk e mendojmë zonën europiane, pavarësisht se nuk është larg. Kemi vendosur që ndeshjet t’i marrim një nga një, dhe është pak herët për të folur për zonën europiane apo për objektiva të tjerë. Rëndësi ka që ekipi të ecë mirë dhe të sigurohet.
- Ndihet ende rreziku i rënies nga Kategoria?
– Jo, këtë nuk e mendoj dhe nuk e kam menduar edhe kur kemi qenë në vend të fundit. Flamurtari është një ekip me cilësi dhe meriton të jetë shumë më lart se aktualisht. Nëse nuk dëmtohemi nga faktorët e jashtëm, do të kemi një vazhdim të kësaj ecurie të mirë. Edhe periudha e krizës që patëm ishte e kushtëzuar nga problemet e dëmtimeve dhe presioni psikologjik, por me të kaluar këtë ngërç, erdhën dhe rezultatet. Tani shpresojmë të vazhdojmë kështu.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn